Ял итәм дип, кармакка эләкмә...

	Җәй җитүгә күпләр берәр җиргә китеп ял итү ягын карый. Совет заманында хәллерәк апа-абыйларыбыз Кара диңгез буе, Абхазия яклары белән чикләнсә, бүген татарстанлылар Төркиядән башлап, Гаити утрауларына кадәр сәяхәт итә. Акчаң гына җитсен!	 Туристик фирмада эшләүче бер
 танышым сөйләвенчә, бүген кешеләр ялга акчаны алдан ук хәстәрли. Диңгез ярында
 сырт кыздырырга теләгәннәр кредит алса ала, ләкин ел буе көткән сәфәреннән баш
 тартмый. Ә инде акчалы кешенең таләпләре дә үсә. Иптәшем сүзләренә караганда, ел
 саен ял итәргә очучылар бүген Төркия белән генә канәгатьләнми. Күпләр анда
 үзебезнекеләрнең үк шыплап тулганын ошатмый. Мисырның да бүген модада түгел
 икәне ачыкланды. «Хәзер Кариб утрауларын, Мексика, Доминикан Республикасын,
 Таиланд тирәләрен карыйлар. Бүген тынычлыкны, табигатьне яратучылар таулырак,
 кыргыйрак урыннар эзли. Безнең фирма аның белән шөгыльләнмәгәнгә, аларга
 тискәре җавап кайтарабыз», ди танышым. Рухи
 кыйммәтләрне кайда табып була? Кайберәүләр исә ниндидер рухи
 кыйммәтләр эзли. Минем бер якын иптәшем Наилә дә шуны эзләп, таулы бер урынга
 китеп барды бит. Узган ел да барып кайтты инде ул анда. Шулкадәр ошады ди, «җир
 энергиясе чыга», догалар кабул була торган урын турында ел буе хыялланды ул. «Анда
 яхшы егет, фатир, эш теләгән идем, барысы да булды», дип сөенеп туя алмады
 дустым. «Теләкне монда да теләп була, ник анда әллә ничә мең сум түләп бардың?»
 дигәч, Наилә мине тыңларга да теләмәде. Шунда танышкан егете бу урында инде ике
 тапкыр булган. Иптәшем дә, егете дә аннан кайткач медитацияләр белән мавыга
 башладылар. Диндәге кызның намазларын калдырып, музыка кушып, кулларын күтәреп
 утырганын күргәч, аның «рухи азык» дигәненең секта ише әйбер икәненә шигем
 калмады. Интернетта бу җир турында
 язылганнар уемны исбатлады. «Махсус тренинглар үткәрәбез, рухны чистартабыз»
 дигән сүзләр еш кабатлана. Клиентлары да ярлы кешегә ошамаган - киемнәрендә
 затлы фирма логотиплары ялтырый. Хәер, форумнарда монда килгән кешеләрнең барысының
 да сектага иярмәве әйтелә. Чөнки монда дәресләргә йөрү өчен генә килмиләр,
 биредә табигате матур, су коенырга, сәяхәт итәргә була. Ә менә ул урынның чит
 планета кешеләре белән элемтәсе, энергия чыккан урын дигәннәренең уйдырма, миф
 булуы ачыкланды. Һәрхәлдә, минем өчен. Бәхетле
 булыр өчен акча да табыла! Реклама видеоларында бер әйбергә
 игътибар иттем. Кеше тулы автобус. Шофер янында микрофон тоткан бер ханым тора.
 Ул бер җөмлә әйтә дә, тегеләр шуны кабатлый, тагын җөмлә әйтә дә, тегеләр янә
 кабатлый. Бер видеодан ук бу галәмәттән гайрәтем кайтты. Ә иптәш кызым ул
 урыннан башка бернәрсәне дә күрергә теләми! Җир энергиясе белән туеныр өчен
 ике көн автобуста барып, ике атна палаткада йокла инде син! Әле, җитмәсә,
 шулкадәр акча да түлә! Табигатьтә ял итәм дисәң, әнә казан ал да, рөхсәт
 ителгән урыннарда ачык һавада ризык пешер. Кешеләрнең сектага тартылуын
 игътибар җитмәүдә, тормышта кыйбласы булмауда күрәләр. Бүген кешеләр «чит
 планета кешеләре яшәгән» урыннарга барырга акчасын да, көчен дә кызганмый икән,
 димәк рухи кыйммәтләргә мохтаҗлар аз түгел...  
	Динара СӘГЪДИЕВА	
Интертат.ру

	№   | 	


